“โนมูระ” เชียร์ซื้อ AMANAH หลังโชว์กำไร “ออลไทม์ไฮ” ชี้ผลงานโตต่อเนื่องเคาะเป้า 2.80 บ.
“โนมูระ” เชียร์ซื้อ AMANAH หลังโชว์กำไร “ออลไทม์ไฮ” ชี้ผลงานโตต่อเนื่องเคาะเป้า 2.80 บ.
“โนมูระ” เชียร์ซื้อ AMANAH หลังโชว์กำไร “ออลไทม์ไฮ” ชี้ผลงานโตต่อเนื่องเคาะเป้า 2.80 บ.
15 ส.ค. 2562

บล.โนมูระ พัฒนสิน ระบุในบทวิเคราะห์ แนะนำ “ซื้อ” หุ้นบริษัท อะมานะฮ์ ลิสซิ่ง จำกัด (มหาชน) หรือ AMANAH หลังบริษัทรายงานกำไรปกติในช่วงไตรมาส 2/62 ที่ระดับ 61.2 ล้านบาท เติบโต 61.5% เทียบกับช่วงเดียวกันของปีก่อน และเพิ่มขึ้น 25% จากไตรมาสก่อน ซึ่งดีกว่าที่คาดการณ์ไว้ 12% (ตั้ง Employee Benefit 1.5 ล้านบาท) หนุนจากยอดสินเชื่อใหม่เพิ่มขึ้น 347 ล้านบาท เร่งตัว 28.5% จากปีก่อน และเพิ่มขึ้น 29% จากไตรมาสก่อน (ไตรมาส 1/62 ยอดเพิ่มขึ้น 269 ล้านบาท)
โดยเป็นทิศทางเดียวกับ รายได้ดอกเบี้ยสุทธิเติบโตแตะ 125 ล้านบาท เพิ่มขึ้น 13% เทียบจากปีก่อน และทรงตัว -0.6% จากไตรมาสก่อน จากบริษัทปรับวิธีประเมินผลงานของพนักงาน สร้างแรงกระตุ้นให้เจ้าหน้าที่การตลาดวิ่งหายอดสินเชื่อปล่อยมากขึ้นและยังคงเดินหน้าสู่เป้า 2 พันล้านบาท ภายในสิ้นปี (คาด 1.6 พันล้านบาท)
ส่วนของยอดตั้งสำรองหนี้สงสัยจะสูญรวมเป็น Positive Surprise มาก ลงมาเหลือเพียง 18.1 ล้านบาท (คาด 26.3 ล้านบาท) ลดลง 46% จากปีก่อน และลดลง 24% จากไตรมาสก่อน จากการติดตามหนี้ที่มีประสิทธิภาพมากขึ้น และยึดรถคืนอย่างรวดเร็ว ส่งผลบวกให้ NPL ratio ลดลงเหลือ 6.43% จากไตรมาส 1/62 ที่ระดับ 6.6% พอร์ตมีความแข็งแรงขึ้นอย่างชัดเจน
ขณะที่กำไรในช่วงครึ่งแรกปี 2562 เท่ากับ 50% ของประมาณการทั้งปี 2562 แต่ฝ่ายวิจัยประเมินว่าในช่วงครึ่งหลังของปี 2562 แนวโน้มกำไรจะเติบโตในอัตราเร่งกว่าช่วงครึ่งแรกของปีนี้ จาก 1) ประเมิน AMANAH จะสร้างยอดสินเชื่อใหม่ขึ้นสู่ระดับ +400 ถึง +500 ล้านบาท ต่อไตรมาส 2) จำกัดยอดตั้งสำรองหนี้เสียต่อไตรมาสต่ำกว่า 20 ล้านบาท แต่ในประมาณการคาดไตรมาสละ 35 ล้านบาท จึงมี Upside ของกำไรจากส่วนนี้
3) ควบคุม NPL Ratio ให้อยู่กรอบล่าง 6.0%-6.5% (2561: 6.9%) สอดคล้องกับการยึดรถที่รวดเร็วและปล่อยเฉพาะสินเชื่อที่มีคุณภาพ 4) เปิดสาขาเพิ่มอีก +3 สาขา และ Renovate สาขาเดิมให้กลับมาพร้อมทำงานอีก 2 สาขา ทั้ง 4 ประเด็น จะผลักดันให้กำไรทั้งปี 62 จะสูงกว่าที่ประมาณการไว้ โดยปัจจุบันประเมินกำไรสุทธิ 2562 เดินหน้าทำจุดสูงสุดใหม่เป็นประวัติการณ์ที่ 218.5 ล้านบาท เติบโต 27% จากช่วงเดียวกันของปีก่อน
อย่างไรก็ตาม คงคำแนะนำซื้อมูลค่าพื้นฐานปี 62 ที่ 2.80 บาท (ซึ่งหาก Roll-over ไปปี 2563 มูลค่าเหมาะสมจะอยู่ที่ 3.48 บาท) โดยในปัจจุบัน AMANAH อยู่ในจุดที่กำไรจะเติบโตจากปีก่อนต่อเนื่องไปอีก 4 ไตรมาส แต่ยังซื้อขายอิง PER ปี 62 เพียง 10.5 เท่า ในขณะที่ SAWAD/MTC ซื้อขายบน PER เฉลี่ย 21 เท่าในขณะที่กำไรรายไตรมาสทำ All-time high ติดต่อกัน จึงประเมินราคาหุ้นควรซื้อขายบน PER ระดับ 13-15 เท่า และยังมี Discount กลุ่มอยู่ 29%-38%